Η **Κωνσταντίνα Σπυροπούλου** (Ρόδος, 22 Σεπτεμβρίου 1987) είναι Ελληνίδα τηλεπαρουσιάστρια.

Βιογραφικό
----------

Γεννήθηκε στις 22 Σεπτεμβρίου 1987 στη Ρόδο όπου και μεγάλωσε. Έχει μια μικρότερη αδελφή, την Κατερίνα (γενν. 1998). Μετά το σχολείο, πέρασε στο Τμήμα Φιλοσοφίας - Παιδαγωγικής και Ψυχολογίας της Φιλοσοφικής Σχολής του Εθνικού και Καποδιστριακού Πανεπιστημίου Αθηνών κι έτσι μετακόμισε στην Αθήνα. Παράλληλα με τις σπουδές της, ασχολήθηκε με το modeling, σε συνεργασία με το πρακτορείο της Κρίστυς Κρανά. Το 2007, διακρίθηκε στο διαγωνισμό ομορφιάς «Miss Εurope Face» και έπειτα ξεκίνησε να δουλεύει στην τηλεόραση, κάνοντας διαφημιστικά και λαμβάνοντας μέρος στη στήλη ομορφιάς ψυχαγωγικών εκπομπών.

Τη σεζόν 2012-2013, ήταν μια από τους συμπαρουσιαστές της Ναταλίας Γερμανού στη ψυχαγωγική εκπομπή «Μες στην καλή χαρά» του ALPHA ενώ τη σεζόν 2013-2014 συνέχισε στην ίδια εκπομπή, με παρουσιάστρια την Κατερίνα Καραβάτου. Τον Σεπτέμβριο του 2014 ανέλαβε την παρουσίαση της πρωινής ψυχαγωγικής εκπομπής «Σπίτι μου, σπιτάκι μου» στο ίδιο κανάλι, η οποία διήρκεσε για τρεις σεζόν, μέχρι τον Ιούνιο του 2017.

Μετά από ένα διάστημα αποχής από την τηλεόραση, προκειμένου να συνεχίσει τις σπουδές της στη Φιλοσοφική, επέστρεψε τηλεοπτικά το 2018 ως διαγωνιζόμενη της ελληνικής εκδοχής του ριάλιτι *Survivor* το οποίο προβλήθηκε από το κανάλι ΣΚΑΪ. Τη σεζόν 2018-2019 παρουσίασε τον δεύτερο κύκλο του ριάλιτι μόδας «My Style Rocks» στο ίδιο κανάλι, ενώ το 2020, ήταν διαγωνιζόμενη στο talent show «Just the 2 Of Us» στο OPEN. Τη σεζόν 2021-2022 παρουσίασε το τηλεπαιχνίδι «Κάτι Ξαναψήνεται» στον ΣΚΑΪ.

Προσωπική ζωή
-------------

Τον Αύγουστο του 2020 έγινε ζευγάρι με τον επιχειρηματία Βασίλη Σταθοκωστόπουλο. Τον Σεπτέμβριο του 2022 ανακοίνωσε μέσω Instagram ότι είναι έγκυος στο πρώτο τους παιδί και στις 2 Οκτωβρίου 2022 παντρεύτηκαν. Στις 3 Ιανουαρίου 2023 γεννήθηκε ο γιος τους, Βλάσης.

Παραπομπές
----------

1. ↑  «Σπυροπούλου: Τι συνέβη στην πτήση της για Ρόδο και πήρε την απόφαση να πάει στο Survivor;». *Gossip-tv.gr*. DPG Digital Media Group. 5 Απριλίου 2018. Ανακτήθηκε στις 21 Μαρτίου 2020.
2. ↑  «My Style Rocks 2: Τι είπε στην πρεμιέρα η Σπυροπούλου | Star.gr». *www.star.gr*. Ανακτήθηκε στις 21 Μαρτίου 2020.
3. ↑  «Ο εντελώς απρόσμενος τρόπος με τον οποίο επιστρέφει στην τηλεόραση η Κωνσταντίνα Σπυροπούλου | ΖΩΗ». *iefimerida.gr*. 1 Φεβρουαρίου 2020. Ανακτήθηκε στις 21 Μαρτίου 2020.
4. ↑  «Κάτι Ξαναψήνεται». *www.skaitv.gr*. Αρχειοθετήθηκε από το πρωτότυπο στις 18 Φεβρουαρίου 2022. Ανακτήθηκε στις 18 Φεβρουαρίου 2022.
5. ↑  «Γιορτάζουν δύο χρόνια σχέσης η Κωνσταντίνα Σπυροπούλου και ο Βασίλης Σταθοκωστόπουλος». *ProtoThema*. 22 Αυγούστου 2022. Ανακτήθηκε στις 23 Αυγούστου 2022.
6. ↑  «H Κωνσταντίνα Σπυροπούλου ανακοίνωσε την εγκυμοσύνη της». *in.gr*. 8 Σεπτεμβρίου 2022. Ανακτήθηκε στις 8 Σεπτεμβρίου 2022.
7. ↑  Newsroom (3 Οκτωβρίου 2022). «Παντρεύτηκαν Κωνσταντίνα Σπυροπούλου και Βασίλης Σταθοκωστόπουλος | ΣΚΑΪ». *www.skai.gr*. Ανακτήθηκε στις 3 Οκτωβρίου 2022.
8. ↑  «Γέννησε η Κωνσταντίνα Σπυροπούλου». *ProtoThema*. 3 Ιανουαρίου 2023. Ανακτήθηκε στις 3 Ιανουαρίου 2023.
9. ↑  «Η Κωνσταντίνα Σπυροπούλου βάφτισε τον γιο της και επέλεξε δημιουργίες Celia Kritharioti». *TLIFE*. 4 Σεπτεμβρίου 2023. Ανακτήθηκε στις 4 Σεπτεμβρίου 2023.